Жените в ЕС получават средно с 16% по-ниски доходи от мъжете
Това показват данни на Евростат по случай Деня на жената - 8 март
През 2016 г. по-голямата част от държавите членки на ЕС отчитат по-голямо различие в заплащането на жените и мъжете в частния сектор, отколкото в публичния сектор.
През 2016 г. брутният почасов доход на жените е средно с 16.2% по-нисък от този на мъжете в Европейския съюз и 16.3% в еврозоната. В държавите членки разликата в заплащането на жените и мъжете варира с 20 процентни пункта - от 5.2% в Румъния до 25.3% в Естония.
Това показват публикувани данни на Евростат по случай Деня на жената - 8 март.
Разликите в заплащането са анализирани и от гледна точка на заетост на непълно работно време или на пълно работно време. През 2016 г. разликата в заплащането на жените и мъжете на непълно работно време варира от -0.5% в Германия до 26.7% в Португалия. За работещите на пълно работно време разликите в заплащането варират от 0.1% в Италия до 18.7% в Латвия.
Във всички държави членки на ЕС, с изключение на Испания, разликата в заплащането на мъжете и жените във финансовата и застрахователната дейност е по-висока от тази в икономиката като цяло. През 2016 г. разликата в заплащането на жените и мъжете във финансовите и застрахователните дейности варира от 18.1% в Италия до 39.8% в Чешката република. В рамките на икономиката на бизнеса като цяло най-високата разлика в заплащането на жените и мъжете е регистрирана в Естония (25.6%) и най-ниската в Румъния (7%).
През 2016 г. по-голямата част от държавите членки на ЕС отчитат по-голямо различие в заплащането на жените и мъжете в частния сектор, отколкото в публичния сектор. Разликата в заплащането на жените и мъжете варира в частния сектор от 6.8% в Румъния до 24% в Германия, а в публичния сектор - от 6.6% в Кипър до 24.4% в Обединеното кралство.
Намаляването на разликата в заплащането на жените и мъжете е един от ключовите приоритети на политиките, свързани с пола, както на равнище ЕС, така и на национално равнище.